Zlatna olimpijska posada u klasi 470 Šime Fantela-Igor Marenić i srebrni u klasi Laser Tonči Stipanović nagrađeni su na tradicionalnoj godišnjoj svečanosti Hrvatskog jedriličarskog saveza (HJS) na kojoj su brojna priznanja dobili i brojni jedriličari koji su 2016. godinu učinili najboljom u povijesti hrvatskog jedrenja.

Svečanost u zagrebačkome hotelu Panorama protekla je u znaku Olimpijskih igara u Rio de Janeiru i prvih olimpijskih medalja za naše jedrenje, a Fantelu, Marenića i Stipanovića nazočni su pozdravili pravim ovacijama.

"Stvarno smo dirnuti kako ste nas dočekali. Ja i Igor još nismo odlučili o našoj budućnosti, ali znamo da sigurno imamo podršku naših kolega, Saveza i Hrvatskog olimpijskog odbora. Štogod odlučili, ne bojimo se budućnosti", kazao je zlatni Šime Fantela, koji još dvoji o tome hoće li on i Marenić braniti zlato na Olimpijskim igrama u Tokiju 2020. godine. Za razliku od njih, srebrni Stipanović je ponovio da u Tokiju želi nadmašiti uspjeh iz Rija.

"Ja sam već u Riju obećao da u Tokiju idem po zlato. Bit ću iskusniji i spremniji za četiri godine, mada me čeka podosta rada i odricanja", kazao je srebrni Stipanović.

Osim hrvatskih medaljaša, priznanja su dobili i preostali hrvatski jedrilličarski olimpijci iz Rija - Ivan Kljaković Gašpić u finnu, Tina Mihelić u laser radialu, Luka Mratović u olimpijskoj dasci kao i posada u 49eru Pavle Kostov/Petar Cupać, kao i treneri Edo Fantela i Jozo Jakelić, vođa tima Marko Mišura, savjetnik za regatna pravila Josip Vehovec, fizioterapeuti Joško Gerželj i Damir Burčul, liječnik Vlado Ivančev i press-atache Zrinka Grancarić.

Priznanja su dobili vlasnik europske bronce u klasi Finn Milan Vujasinović, modelari Mirko Ukas i Zvonko Jelačić, posada u Zvijezdi Marko Mišura/Tonko Barać, Enrico Marotti u neolimpijskoj dasci, dvojac Enia Ninčević i Romana Župan, juniorke u klasi 470 Antonija Kuštera i Darija Perić, Sven Stevanović u Laser Radialu do 17 godina, Karla Šavar u Laseru 4.7, Dominik Perković, Ana Zelić i Mario Novak u Laser Radialu, kao i zlatna u Laser radialu do 21 godine Sandra Lulić i Nenad Bugarin u finnu.

Predsjednik HJS-a Zlatko Taritaš uručio je posebna priznanja Hrvatskom olimpijskom odboru, te predstavnicima klubova Uskok, Labud, Mornar i Sveti Krševan.

Svečanost su uveličali predsjednik HOO-a Zlatko Mateša, državna tajnica za sport Janica Kostelić, te posebni izaslanik Predsjednice RH Tomislav Madžar koji je treneru srebrnog Stipanovića Jozi Jakeliću uručio Orden hrvatskog pletera.